b'\n_START_ARTICLE_\nPierre Bonaparte\n_START_PARAGRAPH_\nPierre Napol\xc3\xa9on Bonaparte (11. lokakuuta 1815 Rooma, Italia \xe2\x80\x93 7. huhtikuuta 1881 Versailles, Ranska) oli Lucien Bonaparten poika ja ranskalainen prinssi._NEWLINE_Pierre Bonaparte osallistui vuonna 1831 Romagnan kapinaan ja sen j\xc3\xa4lkeen Amerikassa Kolumbian sis\xc3\xa4iseen konfliktiin. Palattuaan Italiaan h\xc3\xa4net vangittiin poliisin taposta, mutta tuomio lievennettiin armahduksella maastakarkotukseksi. Ranskassa h\xc3\xa4net valittiin helmikuun vallankumouksen j\xc3\xa4lkeen 1848 kansalliskokoukseen Korsikan edustajana, jolloin h\xc3\xa4n julistautui tasavaltalaiseksi. Serkkunsa Louis-Napoleon Bonaparten kaapattua vallan joulukuussa 1851 h\xc3\xa4n kuitenkin teki sovinnon t\xc3\xa4m\xc3\xa4n kanssa. Pierrest\xc3\xa4 tuli prinssi toisessa keisarikunnassa, ja h\xc3\xa4n sai suuren el\xc3\xa4kkeen, mutta tasavaltalaiset hylk\xc3\xa4siv\xc3\xa4t h\xc3\xa4net, eik\xc3\xa4 keisariserkku luottanut h\xc3\xa4neen h\xc3\xa4nen menneisyytens\xc3\xa4 vuoksi. H\xc3\xa4nell\xc3\xa4 ei ollut merkitt\xc3\xa4v\xc3\xa4\xc3\xa4 vaikutusvaltaa keisarikunnan aikana._NEWLINE_Tammikuussa 1870 Pierre Bonaparte riitautui toimittaja Paschal Grousset\xe2\x80\x99n kanssa ja tuli ampuneeksi toimittaja Victor Noirin, joka toimitti h\xc3\xa4nelle Grousset\xe2\x80\x99n puolesta kutsua kaksintaisteluun. Tapaus nostatti paljon koko keisarikuntaa vastaan suuntautunutta poliittista kuohuntaa. Tapausta k\xc3\xa4sitellyt erityistuomioistuin Toursissa vapautti Bonaparten murhasyytteest\xc3\xa4. Keisari kuitenkin m\xc3\xa4\xc3\xa4r\xc3\xa4si h\xc3\xa4net l\xc3\xa4htem\xc3\xa4\xc3\xa4n maasta, ja h\xc3\xa4n asettui joksikin aikaa Englantiin, mutta palasi my\xc3\xb6hemmin takaisin Ranskaan.'